OʻZBEKISTON-KOREYA “UZ-SHINDONG SILICON” MASʼULIYATI ChEKLANGAN JAMIYAT QOʻShMA KORXONASINI TAShKIL ETISh TOʻGʻRISIDA
(resolution, 2021-02-22)

Xorijiy investitsiyalarni jalb etgan holda geologiya-qidiruv ishlarini va Oʻzbekiston Respublikasi hududida yuqori texnologiyalar industriyasini rivojlantirish uchun xomashyo bazasi hisoblangan qattiq foydali qazilmalar qazib olishni yanada kengaytirish maqsadida Vazirlar Mahkamasi qaror qiladi: 1. Oʻzbekiston Respublikasi Davlat geologiya va mineral resurslar qoʻmitasining “Shindong Enercom Inc.” kompaniyasi (Koreya Respublikasi) bilan birgalikda Jizzax viloyatining Zargar, Usmat va Turkman istiqbolli maydonlarida kvars va kvarsitlar konlarini aniqlash va keyinchalik qazib olish maqsadida tadbirkorlik tavakkalchiligi shartlarida geologiya-qidiruv ishlarini amalga oshirish uchun “Uz-Shindong Silicon” qoʻshma korxonasi tashkil etish toʻgʻrisidagi taklifiga rozilik berilsin. 2. “Uz-Shindong Silicon” masʼuliyati cheklangan jamiyat qoʻshma korxonasining ustav kapitali miqdori 2430 ming AQSh dollariga teng ekanligi, undan: “Shindong Enercom Inc.” kompaniyasi (Koreya Respublikasi) ulushi 50 foiz miqdorida ekanligi — pul mablagʻlari va asbob-uskunalar hisobiga shakllanishi; Oʻzbekiston Respublikasi Davlat geologiya qoʻmitasi ulushi 50 foiz miqdorida ekanligi — Jizzax viloyatining Zargar, Usmat va Turkman istiqbolli maydonlarida tarkibida kvars mavjud boʻlgan xomashyoga ilgari oʻtkazilgan geologiya-qidiruv ishlari davomida olingan geologiya, geofizika axboroti va boshqa axborot hisobiga shakllanishi maʼlumot uchun qabul qilinsin. 3. Oʻzbekiston Respublikasi Davlat geologiya qoʻmitasi va “Uz-Shindong Silicon” masʼuliyati cheklangan jamiyat qoʻshma korxonasining: Jizzax viloyatining Zargar, Usmat va Turkman istiqbolli maydonlari uchastkalari doirasida texnik kremniy ishlab chiqarish uchun yaroqli boʻlgan kvars va kvarsitlar, shuningdek kremniyning poli- va monokristallari konlarini aniqlash boʻyicha geologiya-qidiruv ishlari olib borish; geologiya-qidiruv ishlari natijalari boʻyicha texnik kremniy, shuningdek kremniyning poli- va monokristallari korxonasi va soʻngra u asosida geologiya-qidiruv ishlari olib borish davomida aniqlangan konlar bazasida mikroelektronika elementlari, shu jumladan quyosh elementlari fotoelektrik modullar korxonasi tashkil etishning maqsadga muvofiqligi toʻgʻrisida takliflar kiritilishi haqidagi taklifiga rozilik berilsin. 4. Oʻzbekiston Respublikasi Davlat geologiya qoʻmitasi “Uz-Shindong Silicon” masʼuliyati cheklangan jamiyat qoʻshma korxonasiga uch yil muddatga Zargar, Usmat va Turkman istiqbolli maydonlarini geologik oʻrganish uchun yer osti uchastkalaridan foydalanish huquqi uchun belgilangan tartibda litsenziya bersin. 5. Jizzax viloyati hokimligi “Uz-Shindong Silicon” masʼuliyati cheklangan jamiyat qoʻshma korxonasiga Zargar, Usmat va Turkman istiqbolli maydonlarida yer osti uchastkalarini geologik oʻrganish uchun zarur boʻlgan yer uchastkalarini belgilangan tartibda ajratsin. 6. Oʻzbekiston Respublikasi Tashqi ishlar vazirligi “Uz-Shindong Silicon” masʼuliyati cheklangan jamiyat qoʻshma korxonasining buyurtmanomalari boʻyicha qoʻshma korxona faoliyatida ishtirok etayotgan xorijiy mutaxassislarga kirish vizalari, shu jumladan koʻp martalik kirish vizalari belgilangan tartibda rasmiylashtirilishini taʼminlasin. 7. Oʻzbekiston Respublikasi Ichki ishlar vazirligi “Uz-Shindong Silicon” masʼuliyati cheklangan jamiyat qoʻshma korxonasining buyurtmanomalari boʻyicha qoʻshma korxona faoliyatida ishtirok etayotgan xorijiy mutaxassislarga koʻp martalik vizalar belgilangan tartibda berilishini, shuningdek ular yashash joyida vaqtincha roʻyxatdan oʻtkazilishini va vaqtincha roʻyxatdan oʻtkazish muddati uzaytirilishini taʼminlasin. 8. Oʻzbekiston Respublikasi Mehnat va aholini ijtimoiy muhofaza qilish vazirligi “Uz-Shindong Silicon” masʼuliyati cheklangan jamiyat qoʻshma korxonasiga yuqori malakali xorijiy mutaxassislarni jalb etishga belgilangan tartibda ruxsatnoma berilishini taʼminlasin. 9. Mazkur qarorning bajarilishini nazorat qilish Oʻzbekiston Respublikasining Bosh vaziri Sh.M. Mirziyoyev zimmasiga yuklansin.